Choppies-rower agter traliesArgieffoto ter illustrasie van ‘n supermark. (Foto: Unsplash) ŉ 34-jarige man is in die streekshof in Klerksdorp tot vier jaar direkte tronkstraf gevonnis nadat hy ŉ veiligheidswag in 2019 by die Choppies-supermark in Klerksdorp beroof het. Kapt. Tlangelani Rikhotso, woordvoerder van die Valke, sê Rabuti Patrick Pule en nóg ŉ man het in Maart 2019 ’n Fidelity-veiligheidswag, wat geld by die Choppies-supermark opgelaai het, voorgekeer. Pule en sy makker het die wag van ŉ bedrag geld beroof en ook sy vuurwapen afgevat. Pule is in Februarie vanjaar deur die Valke in hegtenis geneem. Hy is maande later skuldig bevind op aanklagte van roof met verswarende omstandighede. Hy is vandeesweek tot agt jaar tronkstraf gevonnis, waarvan vier jaar vir ’n tydperk van vyf jaar opgeskort is. Hy sal dus effektief vier jaar direkte tronkstraf uitdien. Hy is ook ongeskik verklaar om ŉ vuurwapen te besit. In ŉ afsonderlike voorval is ’n 32-jarige verdagte Woensdag in die Kanana-nedersetting digby Orkney in Noordwes in hegtenis geneem vir die onwettige besit van ’n vuurwapen en ammunisie. Hy sal na verwagting Vrydag in die landdroshof op Orkney verskyn.